
Svéd Szent Brigitta egyéni eszkatológiája

A XIV. században élt Svéd Szent Brigitta hazánkban kevésbe ismert misztikus. Eszkatológiai látomásaiban színes, mozgalmas bírósági jeleneteket idéző képekben elhunytak lelkeinek egyéni ítéletét látjuk. Dolgozatomban arra kerestem a választ, hogyan viszonyuljunk ezekhez a szövegekhez?
Az első részben azt vizsgáltam, mit gondol a katolikus Egyház Svéd Szent Brigittáról és a látomásairól: irodalmi művel van dolgunk, vagy magánkinyilatkoztatással? Ehhez az elemzéshez Brigitta életrajzait és róla szóló nemzetközi konferenciák tanulmányköteteit használtam.
A második részben néhány egyéni ítéletről szóló látomást mutatok be a legújabb, teljes, angol nyelvű fordítás felhasználásával. Korábban az egyéni eszkatológiáról és a tisztítóhelyről szóló látomások csak svéd és latin nyelven voltak elérhetőek, létezésükről a nemzetközi kutatók utalásokból értesülhettek. A teljes angol nyelvű fordítás hatására újra kell értelmezni Svéd Szent Brigitta teológiáját, mert a korábbi, hiányos fordítások egyes esetekben más értelmezésekhez nyitottak utat.
A dolgozat harmadik tematikus részében ezeket a látomásokat elemzem teológiai szempontból dogmatikai művek és a Tanítóhivatal megnyilatkozásai alapján. Azt vizsgáltam, mennyire tekinthetjük Svéd Szent Brigitta egyéni ítéletről, kárhozatról, irgalomról, tisztulásról, kegyelemközvetítő eszközökről szóló üzeneteit helytállónak, és ezek milyen tanulságot közvetítenek a ma élő emberek számára.
Más középkorban élt szentektől eltérően (például Keresztes Szent János vagy Avilai Szent Teréz) Svéd Szent Brigitta látomásait nem aktualizálták korunk embere számára. Különösen hiányzik ezek katolikus teológia felőli vizsgálata. Ezt a hiányzó elemző munkát kezdtem el a dolgozatomban.



